บอร์ด BOI ไฟเขียวส่งเสริมการลงทุน 15 โครงการ เงินลงทุนกว่า 3.7 หมื่นลบ.
บอร์ด BOI ไฟเขียวส่งเสริมการลงทุน 15 โครงการ เงินลงทุนกว่า 3.7 หมื่นลบ.
16 พ.ย. 2558

นางหิรัญญา สุจินัย เลขาธิการคณะกรรมการส่งเสริมการลงทุน (บีโอไอ) เปิดเผยว่า ภายหลังการประชุมคณะกรรมการส่งเสริมการลงทุน (บอร์ดบีโอไอ) ที่มีพล.อ.ประยุทธ์ จันทร์โอชา นายกรัฐมนตรี เป็นประธานว่า ที่ประชุมได้อนุมัติส่งเสริมการลงทุนแก่กิจการในกลุ่มต่างๆ จำนวน 15 โครงการ เงินลงทุนรวมทั้งสิ้น 37,516.6 ล้านบาท
โครงการที่ 1-5 เป็นกิจการในกลุ่มกิจการด้านการเกษตร ได้แก่ บริษัท ซีพีเอฟ (ประเทศไทย) จำกัด (มหาชน) ได้รับส่งเสริมในกิจการผลิตไข่ไก่และไก่รุ่น เงินลงทุนรวมทั้งสิ้น 6,439 ล้านบาท ประกอบด้วย โครงการที่ 1 ตั้งกิจการในจังหวัดเชียงใหม่และลำปาง โครงการที่ 2 ตั้งกิจการในจังหวัดสตูลและสงขลา โครงการที่ 3 ตั้งกิจการในจังหวัดเพชรบูรณ์และพิษณุโลก โครงการที่ 4 ตั้งกิจการในจังหวัดระนองและสุราษฎร์ธานี และโครงการที่ 5 ตั้งกิจการในจังหวัดนครราชสีมาและร้อยเอ็ด โดยทั้ง 5 โครงการคาดว่าจะก่อให้เกิดการใช้วัตถุดิบในประเทศ มีมูลค่ากว่า 3,781 ล้านบาทต่อปี และเป็นการสนับสนุนอุตสาหกรรมผลิตอาหารจากไข่ไก่ซึ่งเป็นอุตสาหกรรมต่อเนื่อง
6.บริษัท ที คิว อินดัสทรีสตาร์ช จำกัด ได้รับการส่งเสริมในกิจการ ผลิตแป้งมันสำปะหลัง ( NATIVE STARCH ) เงินลงทุนทั้งสิ้น 1,000 ล้านบาท ตั้งกิจการที่จังหวัดสระแก้ว โดยใช้วัตถุดิบภายในประเทศเป็นหัวมันสำปะหลังสด ปีละประมาณ 600,000 ตัน มูลค่าปีละประมาณ 1,500 ล้านบาท   เป็นการเพิ่มมูลค่าผลผลิตการเกษตรภายในประเทศ ได้แก่ มันสำปะหลัง
7.บริษัท ไวส์วูดส์ จำกัด ได้รับการส่งเสริมในกิจการผลิตแผ่นใยไม้อัดความหนาแน่นปานกลาง ( MEDIUM   DENSITY FIBERBOARD ) เงินลงทุนทั้งสิ้น 1,100 ล้านบาท ตั้งกิจการที่จังหวัดเพชรบุรี โดยแผ่นใยไม้อัดความหนาแน่นปานกลางนี้ จะนำไปใช้ในอุตสาหกรรม เครื่องเรือน และวัสดุก่อสร้าง ใช้วัตถุดิบภายในประเทศเช่น เศษไม้ กิ่งไม้ ปีกไม้ยางพารา มูลค่าประมาณ 1,158 ล้านบาทต่อปี สร้างรายได้เข้าสู่ประเทศจากการส่งออกร้อยละ 80
8.บริษัท เมโทร อินดัสเตรียล ปาร์ค จำกัด ได้รับการส่งเสริมกิจการผลิตแผ่นชิ้นไม้อัดปาร์ติเกิลบอร์ด เงินลงทุนทั้งสิ้น 2,400 ล้านบาท ตั้งกิจการที่จังหวัดปราจีนบุรี คาดว่าจะมีมูลค่าการใช้วัตถุดิบในประเทศ เช่น เศษไม้ จากไม้ยางพารา ไม้ยูคาลิปตัส และไม้มะม่วง ประมาณ 1,883 ล้านบาทต่อปี โดยเป็นการสนับสนุนอุตสาหกรรมผลิตเครื่องเรือนและอุตสาหกรรมก่อสร้างซึ่งเป็นอุตสาหกรรมต่อเนื่อง
9.บริษัท ไท่ผิง เอทานอล จำกัด ได้รับการส่งเสริมขยายกิจการผลิตเอทานอล 99.5% และก๊าซชีวภาพ เงินลงทุนทั้งสิ้น 1,600 ล้านบาท ตั้งกิจการที่จังหวัดสระแก้ว โครงการนี้มีมูลค่าการใช้วัตถุดิบในประเทศเช่น มันสำปะหลังประมาณ 1,215 ล้านบาทต่อปี เป็นการผลิตเพื่อทดแทนการนำเข้าเชื้อเพลิงจากต่างประเทศ สนับสนุนการผลิตและใช้พลังงานทดแทนจากวัตถุดิบการเกษตรภายในประเทศ
ในส่วนกิจการในกลุ่มแร่ เซรามิกส์ ได้แก่ 10.บริษัท เซรามิค อุตสาหกรรมไทย จำกัด ได้รับการส่งเสริมขยายกิจการผลิตกระเบื้องเซรามิกส์ เงินลงทุนทั้งสิ้น 1,573 ล้านบาท ตั้งกิจการที่จังหวัดสระบุรี ใช้วัตถุดิบในประเทศประมาณ 62 ล้านบาทต่อปี ก่อให้เกิดการพัฒนาทรัพยากรมนุษย์ โดยเน้นช่างเทคนิคและวิศวกรรมการผลิตที่เกี่ยวข้องกับการทำลวดลาย การขึ้นรูปเซรามิกส์เป็นหลัก
11.บริษัท เอเชีย แปซิฟิก กลาส จำกัด ได้รับการส่งเสริมขยายกิจการผลิตขวดแก้ว เงินลงทุนทั้งสิ้น 1,464 ล้านบาท ตั้งกิจการที่จังหวัดฉะเชิงเทรา โดยวัตดุดิบส่วนหนึ่งจะนำเศษแก้วกลับมาใช้ ทำให้ช่วยลดปัญหาสภาพแวดล้อม โดยมีมูลค่าการใช้วัตถุดิบในประเทศปีละประมาณ 287 ล้านบาท
12.บริษัท ไทย-เยอรมัน โปรดักส์ จำกัด ( มหาชน ) ได้รับการส่งเสริมขยายกิจการผลิตท่อเหล็กไร้สนิม (STAINLESS STELL TUBE OR PIPE) เงินลงทุนทั้งสิ้น 875.3 ล้านบาท ตั้งกิจการที่จังหวัดระยอง โครงการนี้มีแผนถ่ายทอดเทคโนโลยีโดยการให้พนักงานเรียนรู้เทคนิคการผลิตจากผู้เชี่ยวชาญจากประเทศเยอรมนี      
สำหรับกิจการในกลุ่มอุตสาหกรรมเบา ประกอบด้วย 13.บริษัท ไทย ยูนิจิกะ สปันบอนด์ จำกัด ได้รับการส่งเสริมกิจการผลิต SPUNBOND NON-WOVEN FABRIC เงินลงทุนทั้งสิ้น 1,124.5 ล้านบาท ตั้งกิจการที่จังหวัดปทุมธานี โครงการนี้ใช้วัตถุดิบในประเทศ เช่น PET CHIP , PAPER TUBE มูลค่าปีละประมาณ 310 ล้านบาท เป็นการสนับสนุนอุตสาหกรรมยานยนต์ และอุตสาหกรรมก่อสร้างในประเทศ
ด้านกิจการบริการ และสาธารณูปโภค ประกอบด้วย 14.บริษัท สยามเคเบิล โฮลดิ้ง จำกัด ได้รับการส่งเสริมผลิตไฟฟ้าจากพลังงานลม เงินลงทุนทั้งสิ้น 6,500 ล้านบาท ตั้งกิจการที่จังหวัดสงขลา   โครงการนี้เป็นการสนับสนุนการใช้พลังงานทดแทนจากพลังงานลม สอดคล้องกับแผนพัฒนาพลังงานทดแทนและพลังงานทางเลือก 25% ใน 10 ปี(ปี 2555- 2564 )
15.บริษัท ไทยไลอ้อน เมนทารี จำกัด ได้รับการส่งเสริมขยายกิจการขนส่งทางอากาศ เงินลงทุนทั้งสิ้น 13,440.8 ล้านบาท โครงการนี้เป็นการเพิ่มจำนวนเครื่องบินเพื่อเสริมเส้นทางบินในประเทศ เป็นการสนับสนุนอุตสาหกรรมการบิน ซึ่งจะส่งผลดีต่ออุตสาหกรรมการท่องเที่ยว